Ondersteuning aan dosente: Vertaling van klankopnames van lesings (podsendings) | US Taalsentrum
Ondersteuning aan dosente: Vertaling van klankopnames van lesings (podsendings)
Op 03/03/2020 geplaas · In Aanlyn taalondersteuning geplaas
Dosente kan steeds verseker dat studente meertalige toegang tot hul lesings het. Een manier om dit reg te kry is om klank- of videogrepe in Afrikaans en Engels aan student beskikbaar te maak. Ons kan help deur die opgeneemde podsendings te tolk en om te sit in meertalige klanklêers.
Volg asseblief die volgende stappe om jou podsending te laat vertaal:
Neem jou podsending tuis of op kantoor op en stuur dit vir ons. Probeer Techsmith as jy nog nie podsendings vantevore gemaak het nie. Dit is 'n gebruikersvriendelike toepassing wat op die meeste US-rekenaars geïnstalleer is. As dit nog nie geïnstalleer is nie, kan IT-dienste jou daarmee help. Jy kan ook enige ander opnameprogram waarmee jy vertroud is, gebruik, soos Audacity of Adobe Audition.
Hou asseblief in gedagte dat die riglyne vir die oorgang na aanlyn onderrig die feit uitlig dat podsendings nie noodwendig 'n volle 50-minuutlesing hoef te wees nie, maar dat 'n kort, bondige oorsig oor nuwe materiaal vir studente genoeg is. Probeer om jou podsending so kort as moontlik te hou sodat ons soveel moontlik dosente kan help.
Wanneer jy jou podsending voltooi het, kan jy dit via www.wetransfer.com aan Christine Joubert by christinejoubert@sun.ac.za stuur. WeTransfer is 'n gratis toepassing waarmee 'n mens groot aanhangsels elektronies kan versend. Dit is baie maklik om te gebruik: Voeg net Christine se e-posadres in, haak jou lêer aan en druk send. Moet asseblief nie die lêer as 'n e-posaanhangsel in Outlook stuur nie – die lêer sal te groot wees om te stuur.
Gebruik asseblief die volgende konvensie om jou lêer 'n naam te gee:
Datum_Modulenaam_Taal, byvoorbeeld 30032020_Sosiologie114_Afr.
Ons sal dit lewer as 30032020_Sociology114_Eng.
Ons sal ons bes doen om jou getolkde podsending so gou moontlik te lewer. Ons sal minstens twee dae nodig hê, wat die dag waarop jy dit aan ons stuur, uitsluit.
Jou podsending sal ook via WeTransfer aan jou gelewer word. WeTransfer sal vir jou 'n kennisgewing e-pos met 'n skakel na die aflaaiwerf. Laai die lêer daar af en laai dit op na SUNLearn.
Kontak Christine Joubert gerus om meer inligting te bekom of om ons posendingdiens aan te vra.
aanlyn taalondersteuning vir dosenteklankopnames van lesingsvertaling van podsendings
Aanlyn taalondersteuning vir dosente
US TaalsentrumAanlyn taalondersteuningOndersteuning aan dosente: Vertaling van klankopnames van lesings (podsendings)